《送中济侍郎帅庆得乘字》
宋代·杜纯

羌马轶河西，诏下绝贡聘。自是封疆臣，都俞命弥敬。

莫如小司徒，钦哉往临庆。貔貅十万人，大半爵公乘。

恩将怀其心，威足系其颈。牧无南向尘，指挥罔不定。

边氓歌夜耕，更续公刘政。今日燕西园，愧接儒林盛。

阳关断谁肠，笑把金钟听。家世本诗书，无劳霍去病。

作者简介：（1032—1095）宋濮州鄄城人，字孝锡。以荫为泉州司户参军。神宗熙宁初，以河西令上书言政，王安石引置条例司，数与论事，荐充审刑详议官。后为大理正，以忤安石罢归。哲宗初，范纯仁等交章荐之，除河北转运判官。累官权兵部侍郎。好《易》、《中庸》，兼习老、庄、释氏之学。有诗文奏议。